**Pakuotės lapelis: informacija vartotojui**

**DIOSMECTITE SIROMED** **3 g milteliai geriamajai suspensijai**

Diosmektitas

**Atidžiai perskaitykite visą šį lapelį, prieš pradėdami vartoti šį vaistą, nes jame pateikiama Jums svarbi informacija.**

Visada vartokite šį vaistą tiksliai kaip aprašyta šiame lapelyje arba kaip nurodė gydytojas arba vaistininkas.

1. Neišmeskite šio lapelio, nes vėl gali prireikti jį perskaityti.
2. Jeigu norite sužinoti daugiau arba pasitarti, kreipkitės į vaistininką.
3. Jeigu pasireiškė šalutinis poveikis (net jeigu jis šiame lapelyje nenurodytas), kreipkitės į gydytoją arba vaistininką.
4. Jeigu per 3 dienas Jūsų savijauta nepagerėjo arba net pablogėjo, kreipkitės į gydytoją.

**Apie ką rašoma šiame lapelyje?**

1. Kas yra DIOSMECTITE SIROMED ir kam jis vartojamas

2. Kas žinotina prieš vartojant DIOSMECTITE SIROMED

3. Kaip vartoti DIOSMECTITE SIROMED

4. Galimas šalutinis poveikis

5. Kaip laikyti DIOSMECTITE SIROMED

6. Pakuotės turinys ir kita informacija

**1. Kas yra DIOSMECTITE SIROMED** **ir kam jis vartojamas**

DIOSMECTITE SIROMED vartojama:

- vaikų nuo 2 metų ir suaugusiųjų ūminio viduriavimo kartu su geriamaisiais rehidratuojančiais tirpalais bei suaugusiųjų lėtinio viduriavimo gydymui;

- simptominiam suaugusiųjų skausmo, susijusio su funkciniais žarnyno sutrikimais, gydymui.

Jeigu, esant ūminiam viduriavimui, per 3 dienas Jūsų savijauta nepagerėjo arba net pablogėjo, kreipkitės į gydytoją.

Nepasitarus su gydytoju ilgai ar pakartotinai DIOSMECTITE SIROMED vartoti negalima.

**2. Kas žinotina prieš vartojant DIOSMECTITE SIROMED**

**DIOSMECTITE SIROMED** **vartoti negalima:**

1. jeigu yra alergija veikliajai medžiagai arba bet kuriai pagalbinei šio vaisto medžiagai (jos išvardytos 6 skyriuje).

**Įspėjimai ir atsargumo priemonės**

Pasitarkite su gydytoju arba vaistininku, prieš vartodami DIOSMECTITE SIROMED.

Gydant ūminį viduriavimą silpniems pacientams, vaikams nuo 2 metų amžiaus ir suaugusiesiems, siekiant išvengti skysčių netekimo (dehidratacijos), kartu su DIOSMECTITE SIROMED būtina vartoti geriamąsias rehidratuojančias druskas (GRD).

Vyresniems kaip 2 metų vaikams DIOSMECTITE SIROMED galima vartoti tik ūminiam viduriavimui gydyti, kartu duodant geriamojo rehidratuojančio (skysčių netekimą kompensuojančio) tirpalo.

DIOSMECTITE SIROMED reikia atsargiai vartoti pacientams, kuriems praeityje yra buvę sunkių lėtinių vidurių užkietėjimo atvejų.

Reikia vengti ilgalaikio DIOSMECTITE SIROMED vartojimo.

Pasitarkite su gydytoju:

1. jei po 3 ūminio viduriavimo dienų sutrikimas nepraeina;
2. jei yra skausmas kartu su karščiavimu ir vėmimu.

**Vaikams ir paaugliams**

Jaunesniems kaip 2 metų vaikams DIOSMECTITE SIROMED vartoti negalima.

DIOSMECTITE SIROMED galima vartoti tik vyresniems kaip 2 metų vaikams esant ūminiam viduriavimui. Siekiant išvengti dehidratacijos, ūminis viduriavimas vaikams turėtų būti gydomas kartu su pradedamu anksti vartoti geriamuoju rehidraciniu tirpalu.

**Kiti vaistai ir DIOSMECTITE SIROMED**

Jeigu vartojate arba neseniai vartojote kitų vaistų arba dėl to nesate tikri, apie tai pasakykite gydytojui arba vaistininkui.

DIOSMECTITE SIROMED nereikėtų vartoti su kitais vaistais (turi būti geriamas mažiausiai likus dviem valandoms iki arba praėjus dviem valandoms po kitų vaistų vartojimo).

**DIOSMECTITE SIROMED** **vartojimas su maistu ir gėrimais**

DIOSMECTITE SIROMED nereikėtų vartoti valgant.

**Nėštumas ir žindymo laikotarpis**

Jeigu esate nėščia, žindote kūdikį, manote, kad galbūt esate nėščia, arba planuojate pastoti, tai prieš vartodama šį vaistą, pasitarkite su gydytoju arba vaistininkui.

DIOSMECTITE SIROMED nerekomenduojama vartoti nėštumo ir žindymo laikotarpiu.

**Vairavimas ir mechanizmų valdymas**

DIOSMECTITE SIROMED gebėjimo vairuoti ir valdyti mechanizmus neveikia arba veikia nereikšmingai.

**DIOSMECTITE SIROMED** **sudėtyje yra gliukozės ir aspartamo.**

Jeigu gydytojas Jums yra sakęs, kad netoleruojate kokių nors angliavandenių, kreipkitės į jį prieš pradėdami vartoti šį vaistą.

Kiekviename šio vaisto pakelyje yra 0,016 g aspartamo. Aspartamas yra fenilalanino šaltinis. Jis gali būti kenksmingas sergantiems fenilketonurija, reta genetine liga, kuria sergant fenilalaninas kaupiasi organizme, nes organizmas negali jo tinkamai pašalinti.

**3. Kaip vartoti DIOSMECTITE SIROMED**

Visada vartokite šį vaistą tiksliai kaip nurodė gydytojas arba vaistininkas. Jeigu abejojate, kreipkitės į gydytoją arba vaistininką.

Ūminio viduriavimo gydymas

*Vaikams nuo 2 metų:* 6 gramai (2 paketėliai) per parą.

Ūminio viduriavimo pradžioje (pirmąsias 3 dienas) ši dozė gali būti dvigubai didesnė.

*Suaugusiesiems:* 9 gramai (3 paketėliai) per parą.

Ūminio viduriavimo pradžioje ši dozė gali būti dvigubai didesnė.

Ūminio viduriavimo epizodas paprastai trunka ne ilgiau kaip 7 dienas.

Kitų ligų gydymas

*Suaugusiesiems:* vidutiniškai 9 g (3 paketėliai) per parą.

Vartoti per burną.

Paketėlio turinį reikia ištirpinti prieš pat vartojimą.

*Vaikams*

Paketėlio turinį reikia ištirpinti 50 ml vandens arba sumaišyti su pusiau skystu maistu (pvz., daržovių koše, sriuba, kompotu).

*Suaugusiesiems*

Paketėlio turinį reikia ištirpinti pusėje stiklinės vandens. Kad pasidarytų vienalytis mišinys, berkite miltelius į vandenį maišydami suspensiją.

**Ką daryti pavartojus per didelę DIOSMECTITE SIROMED** **dozę?**

Perdozavimas gali sukelti sunkų vidurių užkietėjimą arba iš nesuvirškintų maisto dalelių svetimkūnio susiformavimą skrandyje. Vidurių užkietėjimas paprastai praeina nutraukus gydymą arba sumažinus dozę.

**Pamiršus pavartoti DIOSMECTITE SIROMED**

Negalima vartoti dvigubos dozės norint kompensuoti praleistą dozę.

**Nustojus vartoti DIOSMECTITE SIROMED**

Nutraukimo simptomų nežinoma.

Jeigu kiltų daugiau klausimų dėl šio vaisto vartojimo, kreipkitės į gydytoją arba vaistininką.

**4. Galimas šalutinis poveikis**

Šis vaistas, kaip ir visi kiti, gali sukelti šalutinį poveikį, nors jis pasireiškia ne visiems žmonėms.

Paprastai šalutinis poveikis yra nestiprus ir trumpalaikis.

Dažnas (gali pasireikti mažiau kaip 1 iš 10 žmonių)

• Vidurių užkietėjimas.

Nedažnas (gali pasireikšti iki 1 iš 10 žmonių)

• Išbėrimas, vėmimas.

Retas (gali pasireikšti iki 1 iš 100 žmonių)

• Dilgėlinė (niežtintis išbėrimas).

Dažnis nežinomas (negali būti apskaičiuotas pagal turimus duomenis)

• Alerginės reakcijos simptomai, pvz., odos paraudimas, niežėjimas, patinimas, sunkumas kvėpuoti ir burnos, gerklų, liežuvio sutinimas (angioneurozinė edema), alpimas ar kolapsas.

**Pranešimas apie šalutinį poveikį**

Jeigu pasireiškė šalutinis poveikis, įskaitant šiame lapelyje nenurodytą, pasakykite gydytojui arba vaistininkui. Apie šalutinį poveikį taip pat galite pranešti tiesiogiai, užpildę interneto svetainėje [www.vvkt.lt](http://www.vvkt.lt) esančią formą, ir pateikti ją vienu iš šių būdų: raštu adresu (Valstybinei vaistų kontrolės tarnybai prie Lietuvos Respublikos sveikatos apsaugos ministerijos), Žirmūnų g. 139A, LT 09120 Vilnius; nemokamu fakso numeriu (8 800) 20 131; telefonu (8 6) 143 35 34; el. paštu [NepageidaujamaR@vvkt.lt](mailto:NepageidaujamaR@vvkt.lt), per Valstybinės vaistų kontrolės tarnybos prie Lietuvos Respublikos sveikatos apsaugos ministerijos interneto svetainę (adresu http://www.vvkt.lt). Pranešdami apie šalutinį poveikį galite mums padėti gauti daugiau informacijos apie šio vaisto saugumą.

**5. Kaip laikyti DIOSMECTITE SIROMED**

Šį vaistą laikykite vaikams nepasiekiamoje ir nepastebimoje vietoje.

Šiam vaistui specialių laikymo sąlygų nereikia.

Paruoštą geriamąją suspensiją suvartoti iš karto.

Ant dėžutės ir paketėlio po „Tinka iki“ nurodytam tinkamumo laikui pasibaigus, šio vaisto vartoti negalima. Vaistas tinkamas vartoti iki paskutinės nurodyto mėnesio dienos.

Vaistų negalima išmesti į kanalizaciją arba su buitinėmis atliekomis. Kaip išmesti nereikalingus vaistus, klauskite vaistininko. Šios priemonės padės apsaugoti aplinką.

**6.** **Pakuotės turinys ir kita informacija**

**DIOSMECTITE SIROMED** **sudėtis**

1. Veiklioji medžiaga yra diosmektitas. Viename 3,7 g paketėlyje yra 3 g diosmektito.
2. Pagalbinės medžiagos yra gliukozė monohidratas, aspartamas (E951), vanilinas.

**DIOSMECTITE SIROMED** **išvaizda ir kiekis pakuotėje**

Baltos ar balkšvos spalvos milteliai geriamajai suspensijai.

Kartono dėžutėje yra 10 arba 30 paketėlių.

Gali būti tiekiamos ne visų dydžių pakuotės.

**Registruotojas ir gamintojas**

**Registruotojas**

UAB „Corpus Medica“

Sukilėlių pr. 61-2

LT-49333, Kaunas

Lietuva

Tel.: +370 37 370054

Faksas: +370 37 370067

El. Paštas: [info@corpus.lt](mailto:info@corpus.lt)

**Gamintojas**

UAB „IBE Pharma“

Sukilėlių pr. 61-2

LT-49333, Kaunas

Lietuva

Tel.: +370 37 370054

Faksas: +370 37 370067

El. Paštas: [info@ibepharma.lt](mailto:info@ibepharma.lt)

**Šis pakuotės lapelis paskutinį kartą peržiūrėtas 2021-02-18.**

Išsami informacija apie šį vaistą pateikiama Valstybinės vaistų kontrolės tarnybos prie Lietuvos Respublikos sveikatos apsaugos ministerijos tinklalapyje[http://www.vvkt.lt/](http://www.ema.europa.eu).